[{"text_idx": "#000003", "text": "\u201eLinnalegendist\u201c folkloori otsida ei tasu. Tegu on na\u0308itekirjanikuna tunnustatud ja ka ajakirjanikuna praktiseerinud Piret Jaaksi esimese jutukoguga, mille mentaalset avarust ja temaatikat u\u0308hendab pealkirjale vastava rahvaluulevormiga ku\u0308ll mo\u0303istatuslikkus, to\u0303epa\u0308rasuse ku\u0308simus ja (mo\u0303ne teise ko\u0303rval kahvatuvas) nimiloos ka vo\u0303imalikud legendid ise, kuid see on vaid killuke nauditavast tervikust. Jaaks va\u0308ljendab linnamiljo\u0308o\u0308 maagilist tunnetust ja on seadnud selle narratiiviks selgelt kunstipa\u0308rases, ambitsioonikas konstruktsioonis. Selleni, tundub, on ta juhatanud loovkirjutamise o\u0303ppimine (2010\u20132012). Vo\u0303rreldes tema varasemate juttudega, na\u0308iteks Noorte Autorite Koondise liikme debu\u0308u\u0308diga luule- ja proosakogumikus \u201eEmajo\u0303e kondor\u201c (2002) ja sellele ja\u0308rgnenud osalemisega noorte autorite kogumikus \u201eTule, ma jutustan sulle loo\u201c (2008), on \u201eLinnalegendi\u201c kvaliteeti ja head stiili po\u0303hjust ma\u0308rgata."}, {"text_idx": "#000005", "text": "See on muidugi vaid foon, ent, nagu osutatud, Jaaks ei ja\u0308ta seda irdu su\u0308ndmustikust ja tegelastest, nende psu\u0308u\u0308hikast, mo\u0303ttelaadist, so\u0303numeist. Hingelise toime ja peibutava salapa\u0308raga taustal hargnevad lahti kaootilised suhtevo\u0303rgustikud, problemaatilised meeleseisundid, a\u0308ngistav u\u0308ksindus ja rohkem vo\u0303i va\u0308hem literatuurne hullumeelsus. Keda kimbutavad haiglaslikud kinnisideed (puulehtede aasta ringi ja\u0308lgimine koduaknast ja muutuste igapa\u0308evane u\u0308lesma\u0308rkimine; altari kohalt puust Jeesuse na\u0308ppamine oma elukaaslaseks), kes peab elu nimel vo\u0303itlema paberile seatud nimekirjaga, kes ka\u0308ib rasedate joogas vastava seisukorrata, et hoopis lapseootel kunstnikku hapra erutusega piielda \u2013 motiivid on intrigeerivad. Lisaks on kaootilised seisundid ja a\u0308ngide mo\u0303juvoog tihtipeale va\u0308lja ma\u0308ngitud aegruumiliste po\u0303imingutega: olevikulises jutustuses sa\u0308hvivad kompositsiooni mo\u0303ttes sujuvad tagasivaated murdehetkedele (nt raseduse katkemine, perekonnaliikme surm vo\u0303i muul po\u0303hjusel suhete lo\u0303ppemine), mille eest on mo\u0303nikord mingisse teise, mu\u0308stilis-a\u0308revasse keskkonda po\u0303genetud. Nii et veidra ho\u0303nguga kohtadel on eesma\u0308rk \u2013 haarata endasse mo\u0303ranenud ja u\u0308ksik tegelane. Seda kummastavam on, et Jaaks on suutnud tegelaste kulgemise mo\u0303nikord lausa ha\u0308irivalt irratsionaalsel vo\u0303i ebao\u0303dusal foonil ja\u0308a\u0308dvustada pigem rahuliku ja o\u0303hulisena: jutustamise laad tagab maagilise koe, mis tasakaalutuse asemel kindlustab rahumeelega isea\u0308ralike, \u201eteistsuguste\u201c tu\u0308u\u0308pide u\u0308ksiolekut ja kaemusi. Va\u0308ga ha\u0308sti ja terviklikult on see o\u0303nnestunud kogumiku parimas jutus \u201eTassija\u201c, kus Himaalaja lo\u0303unano\u0303lvadel realistlikku kulgu lo\u0303hkuvad pettekujutelmad toovad esile irratsionaalsuse jo\u0303u inimese elus (paratamatult tekivad allusioonid nt U\u0308lo Mattheuse ra\u0308nnuga reaalsuse ja kujutluse hurmavatele vahealadele), suunavad enesesse vaatama ja seatud eesma\u0308rke u\u0308mber hindama."}, {"text_idx": "#000006", "text": "Ko\u0303ige selle juures pu\u0308sib lugudes pinevus, mis ei seisne niivo\u0303rd a\u0308revate su\u0308ndmuste aimduses (ehkki ka seda), kui just meeleseisundite ebastandardsuses ja nende kulminatsiooni ootuses. Siin aga hoiab autor tegelastega distantsi: ta ei sekku urgitsemiste vo\u0303i liiaste selgitustega, ta lihtsalt ja\u0308lgib ja na\u0308itab. See on ehk po\u0303hjus, miks mo\u0303ne loo pinge suubub sisulises mo\u0303ttes ho\u0303redaks ja\u0308a\u0308va u\u0308llatuslo\u0303pu tu\u0308himikku. Autor on oma lugude teket hinnanud kui \u201eiseenesest hargnemist\u201c, mille juures \u201eei tea, kuhu see edasi jo\u0303uab\u201c.2 Lugude juhtumine ja lo\u0303ppude aimamatus ja\u0308tab aga mitmel juhul kruvitud hingeseisundid ja kulgemised viimaks lihtsalt ho\u0303ljuma, pua\u0308nt nendega ei haaku, mo\u0303jub kunstlikult ega too oodatud plahvatust. Ku\u0308llap olekski Jaaksi vaikselt u\u0308le a\u0308revuste ja a\u0308ngide valguvas tasakaalukas laadis plahvatus kohatu. Teisipidi ja\u0308llegi, eks peitugi katkestuse pinges, otsatus mo\u0303istatuses, raamatu trump: lugeja ja\u0308a\u0308b juttude meelevalda. Mo\u0303nel juhul ei anna aga seesugune vo\u0303te rahu. Na\u0308iteks \u201eLehtede lahkumisest\u201c, mis on iseenesest efektse lo\u0303pplahendusega, oodanuks siiski so\u0303lmituse ilmestamist \u2013 u\u0308heainsa maja u\u0308mber puudelt lehtede kadumise motiivi ta\u0308hendusjo\u0303ud mattub lihtsalt okstele supermarketi kleepsude kinnitamise absurdsusse. Samamoodi oleks vo\u0303inud loo enda loogika toestada rohkem \u201eKoolibri lennu\u201c finaali: kergelt no\u0308rritava ja mitte mo\u0303jusa fantastilise pua\u0308ndina tundub see, et jutu lo\u0303pus hingelinnuna akna kaudu va\u0308lja lendavat ta\u0308di, kellega kohtumise sagedus viiakse alles viimases lauses vastavusse hingedepa\u0308evaga kord aastas, on terve loo va\u0308ltel kuni viimase lo\u0303iguni kirjeldatud igana\u0308dalase realistliku ku\u0308lalisena, kes elab ta\u0308iesti tavalise elava inimese kombel."}, {"text_idx": "#000007", "text": "Vo\u0303imalik muidugi, et maagilise loo puhul u\u0308hest loogikat oodata on vaid lugeja probleem. Kui viimane tunneb end lo\u0303puks narritatud, on autori literatuurne ma\u0308ng ju o\u0303nnestunud. Eks ma\u0308ng ja irratsionaalsuski pea vahepeal uueks hoovo\u0303tuks tiiru u\u0308le vo\u0303lli ka\u0308ima ka siis, kui see mo\u0303nel juhul hoopis va\u0308hendab niigi mo\u0303jusa loo kuma. \u201eLinnalegendist\u201c paistab aga, et iga uus hoovo\u0303tt o\u0303nnestub Jaaksil suurepa\u0308raselt, u\u0308ksikute pidurdusja\u0308lgede, aga ka vajalike u\u0308llatustega, mis sunnivad andestama muu hulgas regulaarselt korduvad komavead ja inetud so\u0303nastusapsud, need Ji sarja alatised satelliidid."}, {"text_idx": "#000012", "text": "Selgunud on Betti Alveri kirjandusauhinna ta\u0308navused kandidaadid. Auhinna pa\u0308lvib kahe hingedepa\u0308eva vahel luule- vo\u0303i proosavallas ilmunud parima debu\u0308u\u0308tteose autor. Debu\u0308u\u0308diauhinna laureaat kuulutatakse va\u0308lja 23. novembril, ..."}]